У чым карысць ад разнастайных тэматычных сустрэч, канферэнцый ці форумаў? Безумоўна, калі на іх гучаць слушныя думкі, то гэта заўсёды ідзе ў залік такіх мерапрыемстваў. Але не менш важнымі з’яўляюцца непасрэдныя, жывыя зносіны саміх удзельнікаў. Іх нішто не заменіць: нават вывераныя пратаколы ці рэзалюцыі. Разважаю пра гэта пасля таго, як пабываў на пленарным пасяджэнні трэцяга Форуму рэгіёнаў Беларусі і Расіі. Вядома, шмат узмацняе значнасць такіх мерапрыемстваў удзел у іх першых асобаў дзяржаў. Ужо сам факт прысутнасці Аляксандра Лукашэнкі і Уладзіміра Пуціна на Форуме павышаў яго статуснасць. Прэзідэнты ў сваіх выступленнях і аперыруюць, як правіла, катэгорыямі больш маштабнымі, што задае зусім іншы тон дыскусіі. Але хацеў бы сказаць і пра іншае. Калі беларускія і расійскія партнёры з канкрэтных рэгіёнаў ярка і пераканаўча расказвалі пра свой досвед супрацоўніцтва, зала літаральна замірала. Іх слухалі зацікаўлена і з вялікай увагай. І здаралася, прапановы тут жа знаходзілі водгук і падтрымку. Адным словам, нішто не заменіць дыялогу, які, несумненна, дапамагае раскрыць новыя магчымасці ў партнёрстве.